钦定古今图书集成/明伦汇编/交谊典/第072卷 > 《送郑子华之东阳序》梁·肃
## 钦定古今图书集成/明伦汇编/交谊典/第072卷 > 《送郑子华之东阳序》梁·肃

郑侯身甚否而意甚泰，家愈贫而学愈富，言政必及
王，言性必及道，言文必及经，而动不逾闲，贞不绝俗。
年出三十，其志未光，抑有由哉？夫风之行也，则万窍
怒号；时之止也，不能动纤毳。士不用则块尔而已，遇
则云蒸雨随，是牵于时，而不由于己。郑侯虽有洛阳
之才，淹中之学，其如时止何？《传》曰：“美恶周必复。”吾子
困于臲卼，星几周矣，或者其将复乎？予材薄体弱，曩
遇晋陵守独孤公，方执文柄，为当世律度，见视有终
日不违之叹。公既问服，予将绝弦，寝门衔悲，适觏吾
子，子即晋陵之出也，一见而观其礼，再见而同其志，
志同而忘其言，悲叹两集，而不知其止，迩来盖一纪
矣。诗人赋《繁霜》之月，予滞于吴；子游东阳。当逆旅之
次，送乘桴之士，命旨酒，登高楼，酣歌气振，人莫知者。
夫物不可以终聚，必受之以散，离会不纪，何用文焉？
既而叙行，且以见志。